ประกาศใช้ "3 พื้นที่ 7 มาตรการ" รับมือและแก้ปัญหาไฟป่า หมอกควัน และฝุ่นละออง ปี 2566 พร้อมคาดการณ์ฝุ่นละออง PM2.5 จะรุนแรงกว่าปีที่ผ่านมา
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวถึงมาตรการป้องกันและแก้ปัญหาไฟป่า หมอกควัน และฝุ่นละออง ปี 2566 ว่า ปีนี้มุ่งเน้นยกระดับความเข้มงวดใน 3 พื้นที่ คือ พื้นที่เมือง / พื้นที่ป่า และพื้นที่เกษตรกรรม รวม 7 มาตรการ ตามกรอบสื่อสารเชิงรุก ยกระดับปฏิบัติการ สร้างการมีส่วนร่วม คือ เร่งรัดการประชาสัมพันธ์เชิงรุกและแจ้งเตือนล่วงหน้า 7 วันทุกพื้นที่ / ยกระดับมาตรการการดำเนินงานตามแผนปฏิบัติการขับเคลื่อนวาระแห่งชาติ “การแก้ไขปัญหามลพิษด้านฝุ่นละออง” และแผนอื่นที่เกี่ยวข้อง /ยกระดับการบริหารจัดการเชื้อเพลิงแบบครบวงจร (ชิงเก็บ ลดเผา และ Burn Check) / กำกับดูแลการดำเนินการในทุกระดับอย่างเข้มงวด ติดตามผลการดำเนินการและประเมินสถานการณ์เป็นระยะต่อเนื่อง / ลดจุดความร้อน (Hotspot) ป้องกันและควบคุมการเกิดไฟในทุกพื้นที่ และพัฒนาระบบพยากรณ์ความรุนแรงและอันตรายของไฟ (Fire Danger Rating System : FDRS) /ผลักดันกลไกระหว่างประเทศ เพื่อให้การป้องกันและแก้ปัญหาหมอกควันข้ามแดนมีประสิทธิภาพสูงสุด และสุดท้าย ให้ทุกภาคส่วนเข้ามามีส่วนร่วมวางแผนและดำเนินการป้องกันและแก้ปัญหาหมอกควันไฟป่าและฝุ่นละออง ทั้งนี้ ภาพรวมตั้งเป้าลดจุดความร้อน (Hotspot) ในปี 2566 ในพื้นที่ป่าอนุรักษ์ให้ได้ร้อยละ 20 เมื่อเทียบกับค่าเฉลี่ย 5 ปีย้อนหลังทั้งนี้ในช่วง 3 ปีที่ผ่านมา ระหว่างปี 2563 - 2565 ประเทศไทยมีจุดความร้อนลดลงถึงร้อยละ 80 ในพื้นที่ป่าอนุรักษ์และป่าสงวนแห่งชาติ ทำให้เกิดความเป็นห่วงช่วงต้นปี 2566 เกี่ยวกับเชื้อเพลิงที่สะสมในพื้นที่ จึงกำชับให้กรมอุทยานแห่งชาติสัตว์ป่าและพันธุ์พืชและกรมป่าไม้ บริหารจัดการเชื้อเพลิงในพื้นที่ ด้วยการชิงเก็บ-ลดเผา และเปลี่ยนเชื้อเพลิงขยะ (RDF)ขณะที่ นายปิ่นสักก์ สุรัสวดี อธิบดีกรมควบคุมมลพิษ  กล่าวว่า ปี 2566 ได้คาดการณ์แนวโน้มฝุ่นละออง PM2.5 จะรุนแรงกว่าปีที่ผ่านมา เนื่องจากสภาพอุตุนิยมวิทยาตั้งแต่เดือนพฤศจิกายนนี้จนถึงปลายเดือนกุมภาพันธ์ 2566 จะมีสภาพเพดานการลอยตัวอากาศต่ำ สภาวะอากาศที่นิ่ง ลมสงบ สอดคล้องกับกรมอุตุนิยมวิทยาที่คาดการณ์จะมีอากาศหนาวเย็น ปริมาณฝนน้อย และเป็นไปในทิศทางเดียวกับการคาดการณ์ของศูนย์พยากรณ์สิ่งแวดล้อมแห่งชาติ ประเทศสหรัฐอเมริกาที่คาดว่าปรากฎการณ์ “ลานีญา” จะเริ่มน้อยลง หรือมีสภาวะแห้งแล้งมากขึ้น